# Pirámides de poboación: deseño e comentario

# Deseño

DESEÑO DUNHA PIRÁMIDE DE POBOACIÓN

Unha pirámide de poboación é un gráfico que nos dá información sobre a estrutura por idade e sexos dunha poboación e tamén dos seus acontecementos demográficos máis destacables: no seu perfil os entrantes indican perdas de poboación (epidemias, guerra, emigración...) e os saíntes incrementos (inmigración, crecemento económico...).

Preme enriba da imaxe para vela ampliada:

Partes dunha pirámide de poboación

1. Tendes que procurar os datos necesarios como os que, por exemplo, figuran na seguinte táboa (Datos de homes e mulleres dende 0 a 90 e máis anos organizados por grupos quinquenais).

Podedes recorrer a numerosos enderezos electrónicos, por exemplo:

- De Galicia: Preme aquí para acceder aos datos.
- De España: Peme aquí para acceder aos datos.
- Do resto do mundo en Datosmacro.com: Éntrase na páxina, selecciónase un continente e logo o país do que nos interese coñecer os datos. Preme aquí para acceder a eles.

Datos para confeccionar unha pirámide de poboación (Fonte INE)

2. Trazade dous eixos: Pódese facer nun folio pero é moito máis doado que o fagades con papel milimetrado, quedará mellor.

- No de ordenadas (vertical) situade os grupos de idade de 5 en 5 anos.
- No de abscisas (horizontal) debuxade as barras que representen o total, ou a porcentaxe, da poboación que existe en cada grupo de idade. Recordade que deberedes poñer os datos referidos aos homes á esquerda e os das mulleres á dereita.
  (Resultaravos máis doado empregar os datos en porcentaxe, para iso deberedes aplicar a seguinte fórmula:

Cantidade de homes ou de mulleres dun grupo de idade determinado/Poboación total) x 100.)

## Lectura facilitada

DESEÑO DUNHA PIRÁMIDE DE POBOACIÓN

Unha pirámide de poboación é gráfico.

A pirámide dá información sobre a estrutura por idade e sexos,

tamén informa dos seus acontecementos demográficos máis destacables:

os entrantes indican perdas de poboación (epidemias, guerra, emigración...)

e os saíntes incrementos (inmigración, crecemento económico...).

1. Tendes que procurar os datos necesarios

como os que, por exemplo, figuran na seguinte táboa

(Datos de homes e mulleres dende 0 a 90 e máis anos organizados por grupos quinquenais).

Podedes recorrer a numerosos enderezos electrónicos, por exemplo:

- De Galicia: Preme aquí para acceder aos datos.
- De España: Preme aquí para acceder aos datos.
- Do resto do mundo en Datosmacro.com:

Éntrase na páxina, selecciónase un continente,

e logo o país do que nos interese coñecer os datos.

Preme aquí para acceder a eles.

2. Trazade dous eixos:

Pódese facer nun folio

pero é moito máis doado

facelo con papel milimetrado.

- No de ordenadas (vertical) situade os grupos de idade

de 5 en 5 anos.

- No de abscisas (horizontal)

debuxade as barras que representen a poboación.

Pode ser o total

ou a porcentaxe de cada grupo.

Cas porcentaxes é máis doado.

Para calcular a porcentaxe empregade a fórmula seguinte:

(Cantidade de homes ou de mulleres dun grupo de idade determinado/Poboación total) x 100.

Os datos dos homes van na esquerda.

Os datos das mulleres van na dereita.

## Audio

audio/mpeg

# Comentario

COMENTARIO DUNHA PIRÁMIDE DE POBOACIÓN

Para facer un comentario deste gráfico podedes seguir un guión como o seguinte.

1. Identificación do gráfico:
(Gráfica de barras que representa a estrutura por idade e sexo dunha poboación.
Ten dous eixos. No vertical reflíctense os grupos de idade (de 5 e 5 anos: 0- 4, 5 – 9…). No horizontal, ben en números absolutos ben porcentualmente, o total da poboación. Toda a información referente ás mulleres sitúase no lado dereito e a dos homes no esquerdo.

2. Estrutura por sexo:

- Que sexo predomina?
- Que sucede na base da pirámide?
- Que reflicte a cúspide?
- Cando se equilibran os totais de homes e mulleres?

3. Estrutura por idade:

- Que grupo de poboación predomina (mozos, adultos, vellos)?
- Que forma ten a pirámide? Expansiva (predomina poboación nova); estancada (predomina poboación adulta ou regresiva (predomina poboación vella).

4. Episodios demográficos máis salientables:

- En que grupo de idades hai entrantes ou saíntes (falan respectivamente de perdas e de ganancias de poboación).
- De saber as causas das irregularidades deberedes explicalas.

5. Proxeccións de futuro. De manterse a situación que podería pasar no futuro?

## Audio

audio/mpeg

# Deseño e comentario dunha pirámide

Cos seguintes datos, e coa axuda dos textos anteriores, deseña e comenta a pirámide de poboación de Galicia.

Táboa cos datos necesarios para crear a pirámide poboación de Galicia (Fonte IGE)

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)