# Urbanización a galope

## Glosario

## Urbanización

Definición:

  Proceso polo que un territorio e a poboación que vive nel pasa a ser urbano.

Exemplo:

A urbanización no planeta avanzou moito nos últimos cen anos.

# Urbanización a ritmo acelerado

Durante a maior parte da historia da humanidade a maioría da poboación dedicábase á gandaría e á agricultura. Era necesario, porque sen maquinaria todo o traballo se realizaba a man. Pero desde a revolución agraria e industrial isto cambiou. As máquinas empezaron a facer o traballo que antes realizaban os humanos, e miles de persoas xa non tiñan emprego no campo. Entón iniciouse unha emigración masiva ás cidades -o éxodo rural-, que empezaron a medrar a ritmo acelerado. Canto máis tardaba un país en mecanizarse e modernizarse, máis tarde comezaba o seu proceso de crecemento urbano.

No seguinte gráfico podes ver a porcentaxe de poboación que vive en áreas urbanizadas por continente desde 1500 a 2023, e observarás estes diferentes ritmos de urbanización.

Para agrandalo, preme enriba da imaxe.

Porcentaxe de poboación que vive en áreas urbanizadas, 1500 a 2023

Hoxe seguen persistindo as diferenzas: nos países menos desenvolvidos aínda moita xente traballa no campo e vive en pequenas vilas e aldeas. Son os que teñen menores porcentaxes ou taxas de poboación urbana. En cambio, os países máis desenvolvidos teñen as máis altas, como podes ver neste mapa con datos de porcentaxe de poboación urbana por países en 2018.

Para agrandalo preme enriba do mapa.

Mapa da urbanización por países 2018

## Lectura facilitada

Durante a maior parte da historia

a maioría da poboación

dedicábase á gandaría e á agricultura.

Era necesario,

porque sen maquinaria todo o traballo

se realizaba a man.

Pero desde a revolución agraria e industrial

isto cambiou.

As máquinas empezaron a facer o traballo

que antes realizaban os humanos,

miles de persoas

xa non tiñan emprego no campo.

Entón iniciouse unha emigración masiva ás cidades.

Empezaron a medrar a ritmo acelerado.

Canto máis tardaba un país en mecanizarse e modernizarse,

máis tarde comezaba o seu proceso de crecemento urbano.

Hoxe segue sendo así,

nos países menos desenvolvidos

aínda moita xente traballa no campo

e vive en pequenas vilas e aldeas.

Son os que teñen menores taxas de poboación urbana.

Os países máis desenvolvidos teñen taxas máis altas.

## Audio

audio/mpeg

# As cidades non se distribúen por igual no planeta

Neste mapa podes ver as diferentes partes do planeta tal como se ven desde o espazo de noite. As áreas máis iluminadas son as máis urbanizadas. É unha boa maneira de achegarse á distribución da urbanización no planeta. Se o comparas co mapa anterior verás as coincidencias.

Mapamundi nocturno coas cidades iluminadas

# Analizamos a imaxe do planeta de noite

Fíxate ben na imaxe que acabas de ver, reflexina, e responde as seguintes cuestións:

1. Cales son esas áreas máis urbanizadas?

2. Cales son as grandes áreas baleiras de cidades de gran tamaño?

3. Relaciona o grao de urbanización con factores como:

- O desenvolvemento do país.
- O relevo.
- A proximidade ou non á costa.
- A proximidade ou non a grandes ríos.
- A latitude.

# Que é legalmente unha área urbana?

Todos os países definen un criterio de poboación para considerar urbano un territorio. En España, por exemplo, é legalmente urbano ou rural un concello, non cada núcleo de poboación que hai nel. E considérase que é legalmente urbano un concello con 10.000 habitantes. Fíxate que non teñen que vivir todos na mesma vila.

Nesta ligazón podes ver cantos habitantes fixa a lei de cada país para considerar que existe unha área urbana.

Anota cantos habitantes son necesarios para considerar legalmente urbano un territorio en China, Xapón, A India, Islandia, Dinamarca, Alemaña, Estados Unidos, México, Arxentina, Etiopía, Madagascar, Nova Zelanda e Australia.

Anota tamén se consideras que o criterio é moi uniforme ou existen diferenzas grandes entre países.

Cres agora que o número de habitantes é moi importante para definir que é unha cidade?

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)